EU mener seks norske lakseselskaper har brutt konkurranseregler
Mowi, Salmar, Lerøy, Grieg Seafood, Cermaq og Bremnes anklages for brudd på kartellregler. Selskapene er uenige. EU-kommisjonen mener de seks lakseoppdretterne har brutt EUs konkurranseregler i perioden 2011 til 2019. De har nå informert selskapet om sitt foreløpige syn i saken. Kommisjonen skriver i en melding at de er bekymret for at selskapene har utvekslet sensitive opplysninger knyttet til salgspris, volumer og produksjonskapasitet, samt andre faktorer som påvirker prissetting. Lakseaksjer faller kraftig på Oslo Børs etter nyheten. EU mistenker at formålet med den påståtte informasjonsdelingen var å «reduserer normal usikkerhet» i markedet for salg av norsk oppdrettslaks til EU. I 2019 gjennomførte EUs konkurransemyndigheter en razzia mot flere norske laksekjemper. Anklagene gjelder for salget av fersk norsk oppdrettslaks til EU i spotmarkedet. De omfatter ikke salg av laks på langsiktige kontrakter, og ikke fryst laks eller behandlede produkter som laksefileter og røkelaks. Norge er størst i verden på oppdrett av atlantisk laks. Fersk laks står for nesten 80 prosent av norsk eksport av oppdrettslaks, og EU er den største importøren, skriver kommisjonen i meldingen. Lakseselskapene uenige «Innsigelsen er ikke en endelig beslutning, men heller kommisjonens foreløpige syn om at selskapene som er undersøkt kan ha brutt EUs konkurranseregler», skriver oppdrettsgiganten Mowi i en melding. Selskapet sier det har mottatt innsigelsen fra EU-kommisjonen, som er resultat av inspeksjoner av en rekke norske lakseselskaper i februar 2019. «Mowi bestrider kommisjonens foreløpige syn og karakteristikkene om den påståtte oppførselen i markedet for norsk oppdrettslaks, og tror sterkt på at det ikke har vært noe brudd på konkurransereglene», skriver Mowi. Salmar, Lerøy, Grieg Seafood, Bremnes, Cermaq og Bremnes skriver også i meldinger at de er uenige i anklagene. «Salmar er sterkt uenig i kommisjonens foreløpige vurdering og vil redegjøre for Salmars syn i et grundig tilsvar til kommisjonen», skriver Salmar. Risikerer milliardbot – Konkurranse er avgjørende for å sikre at forbrukerne har tilgang på mat til rimelige priser. Vi er bekymret for at seks lakseprodusenter utvekslet kommersielt sensitiv informasjon med sikte på å begrense konkurransen på markedet, til skade for europeiske kunder, sier EUs konkurransekommissær Margrethe Vestager i meldingen. Mowi, Salmar, Lerøy, Grieg Seafood, Cermaq og Bremnes vil nå få mulighet til å svare på EUs beskyldninger. Dersom den endelige konklusjonen blir at oppdrettsselskapene har brutt reglene, kan de få en bot på opptil 10 prosent av selskapets årlige omsetning. Giganten Mowi omsatte for 4,95 milliarder euro i 2022. Med utgangspunkt i det kan boten komme på opptil 495 millioner euro, eller rundt 5,6 milliarder kroner med dagens valutakurs. Regelbruddene EU hevder lakseselskapene har begått, faller inn under paragrafer som forbyr karteller. Det norske Konkurransetilsynet sier det vil sette seg inn i grunnlaget for dette varselet, og at «det er klart vi er interessert i det EU-kommisjonen måtte mene om det». EU-kommisjonen har gransket en rekke landbrukssektorer for mulig prissamarbeid. Det har tidligere resultert i bøter til leverandører av bananer, eksotisk frukt, hermetisk sopp og hermetiske grønnsaker. Få dagens viktigste økonominyheter her!
EU-kommisjonen anklager seks norske lakseoppdrettere – Mowi, Salmar, Lerøy, Grieg Seafood, Cermaq og Bremnes – for brudd på kartellregler mellom 2011 og 2019. Anklagene består i at selskapene skal ha utvekslet sensitiv informasjon om salgspris, volum og produksjonskapasitet, noe som kan påvirke prissettingen. Selskapene avviser anklagene og hevder de ikke har brutt EUs konkurranseregler. Dersom EUs endelige konklusjon blir at oppdrettsselskapene har brutt konkurransereglene, risikerer de bøter på opptil 10 prosent av årsomsetningen. Nyheter om anklagene har ført til et kraftig fall i lakseaksjer på Oslo Børs.  Dette er en viktig sak da det involverer flere av Norges største oppdrettsselskaper, har potensielle økonomiske konsekvenser i milliardklassen og mulig innvirkning på laksemarkedet i EU.